Document ID: 32011D0878
Publication Date: 2011-12-20

Title and Content:
IZVEDBENI SKLEP KOMISIJE
z dne 20. decembra 2011
o potrditvi začasnega izračuna povprečnih specifičnih emisij CO2 in ciljev specifičnih emisij za proizvajalce osebnih avtomobilov za koledarsko leto 2010 v skladu z Uredbo (ES) št. 443/2009 Evropskega parlamenta in Sveta
(Besedilo velja za EGP)
(2011/878/EU)
EVROPSKA KOMISIJA JE -
ob upoštevanju Pogodbe o delovanju Evropske unije,
ob upoštevanju Uredbe (ES) št. 443/2009 Evropskega parlamenta in Sveta z dne 23. aprila 2009 o določitvi standardov emisijskih vrednosti za nove osebne avtomobile kot del celostnega pristopa Skupnosti za zmanjšanje emisij CO2 iz lahkih tovornih vozil (1) ter zlasti člena 8(5) in člena 10(1) Uredbe,
ob upoštevanju naslednjega:
(1)
V skladu s členom 8(5) Uredbe (ES) št. 443/2009 mora Komisija vsako leto potrditi povprečne specifične emisije CO2 in cilj specifičnih emisij za posameznega proizvajalca osebnih avtomobilov v Uniji in za posamezno združenje proizvajalcev, oblikovano v skladu s členom 7(7) navedene uredbe. Na podlagi navedene potrditve mora Komisija opredeliti, ali proizvajalci in združenja izpolnjujejo zahteve iz člena 4 navedene uredbe. Če je jasno, da proizvajalec ali združenje ne izpolnjuje cilja specifičnih emisij, mora Komisija v skladu s členom 9(1) navedene uredbe naložiti plačilo premije za presežne emisije v posameznih sklepih, naslovljenih na zadevne proizvajalce ali vodje združenj.
(2)
V skladu s členom 4 Uredbe (ES) št. 443/2009 so cilji za proizvajalce in združenja zavezujoči od leta 2012. Vendar mora Komisija za koledarski leti 2010 in 2011 izračunati okvirne cilje in v skladu s členom 8(6) navedene uredbe proizvajalce ali združenja, ki so s povprečnimi specifičnimi emisijami presegli svoje okvirne cilje, o tem obvestiti. Ker bodo lahko proizvajalci na podlagi ciljev za leti 2010 in 2011 opredelili prizadevanje, ki je potrebno za uresničitev obveznega cilja za leto 2012, je primerno, da se v skladu z zahtevami iz drugega odstavka člena 4 navedene uredbe določijo povprečne specifične emisije proizvajalcev za leti 2010 in 2011, pri čemer se upošteva le 65 % avtomobilov z najnižjimi emisijami posameznega proizvajalca.
(3)
Podatki, ki se uporabijo pri izračunu povprečnih specifičnih emisij in ciljev specifičnih emisij, so določeni v delu C Priloge II k Uredbi (ES) št. 443/2009 ter temeljijo na registracijah novih osebnih avtomobilov v državah članicah v predhodnem koledarskem letu. Podatki se pridobijo iz potrdil o skladnosti, ki so jih izdali proizvajalci, ali iz dokumentov, ki vsebujejo enakovredne informacije, v skladu s členom 3(1) Uredbe Komisije (EU) št. 1014/2010 z dne 10. novembra 2010 o spremljanju in nadzorovanju ter posredovanju podatkov o registraciji novih osebnih avtomobilov v skladu z Uredbo (ES) št. 443/2009 Evropskega parlamenta in Sveta (2).
(4)
Podatke za leto 2010 je večina držav članic posredovala Komisiji do roka iz člena 8(2) Uredbe (ES) št. 443/2009, tj. 28. februarja 2011. Vendar je Komisija popolne sklope podatkov vseh držav članic prejela šele sredi aprila in jih je potem začasno preverila.
(5)
Če je bilo na podlagi prvotnega preverjanja ugotovljeno, da nekateri podatki manjkajo ali so očitno nepravilni, je Komisija o tem obvestila zadevne države članice in v dogovoru z njimi podatke prilagodila ali dopolnila. Če se z državo članico ni uspela dogovoriti, se začasni podatki navedene države članice niso prilagodili.
(6)
Komisija je 29. junija 2011 v skladu s členom 8(4) Uredbe (ES) št. 443/2009 objavila začasne podatke in 89 proizvajalcev obvestila o začasnih izračunih njihovih povprečnih specifičnih emisij za leto 2010 in ciljih specifičnih emisij. Proizvajalci so bili pozvani, da preverijo podatke in v skladu s prvim pododstavkom člena 8(5) navedene uredbe v treh mesecih po prejemu obvestila obvestijo Komisijo o kakršnih koli napakah.
(7)
Na spletni strani Komisije so bile 12. avgusta objavljene smernice za obveščanje o napakah v podatkih o emisijah CO2 iz avtomobilov. V smernicah je določena oblika obvestila in so navedene informacije, ki jih morajo proizvajalci predložiti, da lahko Komisija zadevne napake upošteva.
(8)
V trimesečnem roku je obvestila o napakah predložilo petnajst proizvajalcev. En proizvajalec je predložil popolno obvestilo po izteku roka. Sedem proizvajalcev od navedenih petnajstih je predložilo obvestila, ki so vključevala podrobne informacije o napakah in utemeljitve predlaganih popravkov. Ostalih osem proizvajalcev je predložilo povzetke obvestil, ki so le delno izpolnjevali priporočila Komisije glede oblike in vsebine obvestila. Poleg navedenih proizvajalcev, ki so predložili obvestila o napakah, je osem proizvajalcev Komisijo obvestilo o napakah v sklopih podatkov, vendar niso zagotovili dodatnih informacij ali dokazov v zvezi z vrsto zadevnih napak ali razlogov zanje.
(9)
Začasne podatke in začasne izračune povprečnih specifičnih emisij in ciljev specifičnih emisij za 73 proizvajalcev, ki Komisije niso obvestili o napakah v sklopih podatkov ali so jo obvestili o napakah, ne da bi zagotovili potrebne dokaze, je treba potrditi brez prilagoditev.
(10)
Komisija mora preučiti obvestila proizvajalcev, ki so napake v sklopih podatkov podprli s potrebnimi informacijami in dokazi, ter po potrebi spremeniti začasne izračune povprečnih specifičnih emisij in ciljev.
(11)
Organi za registracijo držav članic so izključno odgovorni za število registracij, sporočenih Komisiji. Ker podatki proizvajalcev o prodaji ne nujno natančno izražajo števila registracij v posamezni državi članici v posameznem obdobju, pri izračunu povprečnih specifičnih emisij ni mogoče upoštevati napak glede števila registracij. Zato je treba upoštevati le napake v zvezi z vsebino sklopov podatkov za registrirana vozila. Vendar so proizvajalci v nekaterih primerih sporočili, da je treba registracije pripisati drugemu proizvajalcu. Ti ponovni pripisi morajo biti izraženi v končnih potrjenih sklopih podatkov.
(12)
Iz popolnih obvestil je razvidno, da so lahko proizvajalci del sklopov podatkov opredelili kot pravilnega, pri čemer so predlagali popravke za dele sklopov podatkov, ki bi se lahko preverili. Vendar od 4 do 15 odstotkov sklopov podatkov predstavljajo registracije, ki zadevajo neznana vozila, za katera proizvajalec ne more preveriti vrednosti, kot so emisije CO2 ali masa. Razlog za to so običajno manjkajoče informacije, ki jih proizvajalec potrebuje za identifikacijo posameznih vozil, natančneje identifikacijska oznaka, ki vključuje tip, varianto in različico zadevnih vozil. V le nekaj primerih je bilo registracije mogoče pripisati proizvajalcem, vendar ključni podatki o emisijah CO2 in masi niso bili na voljo.
(13)
Komisija je preverila popravke, ki so jih predlagali proizvajalci, in predložene dokaze. Kadar so bili vpisi popravljeni z vnosom manjkajoče vrednosti ali nadomestitvijo nepravilne vrednosti za registracije, ki jih lahko preveri proizvajalec, in so bile popravljene vrednosti v skladu z vrednostmi iz referenčnih virov podatkov, kot so podatki iz dokumentov o homologaciji, se takšni popravki štejejo za utemeljene. Če je proizvajalec sporočil napake, vendar ni predlagal popravkov, ne glede na to, da bi lahko zadevne napake preveril in popravil, ter ni ustrezno dokazal, da navedenih popravkov ni mogoče izvesti v trimesečnem obdobju preverjanja, se te napake ne smejo upoštevati pri končnem izračunu.
(14)
V primeru registracij, ki jih je mogoče pripisati proizvajalcem, vendar jih proizvajalci ne morejo preveriti, je treba vrednosti emisij CO2 in mase iz zadevnih registracij kljub temu uporabiti pri izračunu povprečnih emisij CO2 in cilja specifičnih emisij. Vendar je treba pri tem upoštevati dejstvo, da proizvajalci ne morejo preveriti teh vrednosti, in zagotoviti, da vključitev ne negativno vpliva na končne vrednosti, določene za zadevne proizvajalce. V skladu s tem je treba pri zadevnem izračunu uporabiti dovoljeno stopnjo napake, ki izraža položaj proizvajalca, kot je opisan in utemeljen v obvestilu o napakah. Dovoljeno stopnjo napake je treba izračunati za povprečne specifične emisije in povprečno maso, ker ta dva parametra določata odstopanje od cilja specifičnih emisij posameznega proizvajalca, tj. kako uspešen je proizvajalec pri uresničevanju svojega cilja specifičnih emisij.
(15)
Dovoljeno stopnjo napake je treba opredeliti kot razliko med odstopanji od cilja specifičnih emisij, izraženimi kot odbitek povprečnih emisij od ciljev specifičnih emisij, izračunanih vključno z registracijami, ki jih proizvajalci ne morejo preveriti, in brez njih. Ne glede na to, ali je ta razlika pozitivna ali negativna, mora dovoljena stopnja napake vedno zmanjšati odstopanje proizvajalca od cilja.
(16)
Registracije z manjkajočimi vrednostmi o emisijah CO2 in masi ter identifikacijsko oznako se ne smejo upoštevati pri končnem izračunu povprečnih emisij.
(17)
Ker bo preverjanje podatkov za leto 2010 prvič izvedeno v skladu z Uredbo (ES) št. 443/2009, je ustrezno, da se izjemoma upoštevajo tudi tista obvestila, ki ne vključujejo vseh informacij, ki jih je Komisija zahtevala, da bi v celoti upoštevala napake. Dovoljene stopnje napak, ki bodo uporabljene v končnih izračunih iz navedenih obvestil, pa je treba izračunati na podlagi ocene Komisije o številu registracij, ki jih zadevni proizvajalci ne morejo preveriti. Prav tako je izjemoma ustrezno, da se pri potrditvi podatkov za leto 2010 upošteva obvestilo o napakah, ki je bilo predloženo kmalu po izteku roka.
(18)
V skladu s tem je treba potrditi povprečne specifične emisije CO2 iz novih osebnih avtomobilov, registriranih leta 2010, cilje specifičnih emisij in razliko med tema vrednostma -
SPREJELA NASLEDNJI SKLEP:
Člen 1
Za vsakega proizvajalca osebnih avtomobilov in za vsako združenje proizvajalcev se za koledarsko leto 2010 potrdijo naslednje vrednosti iz Priloge:
(a)
cilj specifičnih emisij;
(b)
povprečne specifične emisije CO2, po potrebi prilagojene z ustrezno dovoljeno stopnjo napake;
(c)
razlika med vrednostma iz točk (a) in (b);
(d)
povprečne specifične emisije CO2 za vse nove osebne avtomobile;
(e)
povprečna masa za vse nove osebne avtomobile v Uniji.
Člen 2
Ta sklep začne veljati tretji dan po objavi v Uradnem listu Evropske unije.
V Bruslju, 20. decembra 2011

Classification:
Level 1 Topics: 100154
100160
100155
Level 2 Topics: 100271
100242
100238
100244
Level 3 Topics: 1410
2015
434743
2524
2090
All Topics: 1361
2527
4654
5650
6400